১৯৪৭ সালে ভারত বিভাগের পর স্বাভাবিক কারণেই এ-অঞ্চলে নবসৃষ্ট প্রদেশের বৃহত্তম শহর ঢাকা রাজধানী হিসেবে নির্ধারিত হয়। কিন্তু ১৯৪৭-এর ঢাকায় রাজধানীর জন্য প্রয়োজনীয় সরকারি দপ্তরা ও সরকারি কর্মকর্তাদের বাসস্থান স্থাপনের জন্য ন্যূনতম অবকাঠামো এবং ভবনা ছিল না। অথচ তৎকালীন নব্য স্বাধীন দেশের প্রাদেশিক সরকারের কার্যক্রম শুরু করার জন্য এগুলোর অত্যন্ত প্রয়োজন ছিল। বিশেষ করে পাকিসত্মানের বৃহত্তর পশ্চিমাংশের তুলনায় ক্ষুদ্রতর এই অনগ্রসর পূর্ব বাংলা প্রদেশটির হাজার মাইলের বিচ্ছিন্নতা এই প্রয়োজনীয়তাকে আরো অত্যাবশ্যক করে তোলে। সে-সময়কার নীতিনির্ধারকগণ বাস্তবতার আলোকে এই বাস্ত্ত সমস্যা সমাধানের উদ্যোগ নিয়েছিলেন। তার ফলে ঢাকার নবাব আবদুল গনি রোড ও তোপখানা রোডের মধ্যবর্তী এলাকায় সদ্য নির্মিত ইডেন স্কুল ও কলেজ ভবনগুলোকে পূর্ব বাংলার প্রাদেশিক সরকারের সদর দপ্তর হিসেবে সচিবালয় আর পলাশীসহ শহরের কিছু কিছু স্থানে দ্বিতীয় বিশ্বযুদ্ধের কালে মিত্র বাহিনী-নির্মিত আধা-পাকা মিলিটারি ব্যারাকে সংস্থান করা হয় সরকারি কর্মচারীদের জরুরি আবাসন। এভাবেই কলকাতা থেকে ভাগ হয়ে আসা সরকারি দপ্তর ও বাসস্থানের তাৎক্ষণিক চাহিদা সামাল দেওয়া হয়। এমনকি স্থানাভাবে ঢাকায় সব দপ্তর সংস্থান সম্ভব না হওয়ায় নিকটবর্তী অন্য শহরেও কিছু দপ্তরের আপাত সংস্থান করা হয়।